CELEX: 32017R0836
Language: el
Date: 2017-01-11 00:00:00
Title: Κατ' εξουσιοδότηση κανονισμός (ΕΕ) 2017/836 της Επιτροπής, της 11ης Ιανουαρίου 2017, σχετικά με την τροποποίηση του παραρτήματος III του κανονισμού (ΕΕ) αριθ. 978/2012 του Ευρωπαϊκού Κοινοβουλίου και του Συμβουλίου για την εφαρμογή συστήματος γενικευμένων δασμολογικών προτιμήσεων

18.5.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 125/1
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2017/836 ΤΗΣ ΕΠΙΤΡΟΠΉΣ
   της 11ης Ιανουαρίου 2017
   σχετικά με την τροποποίηση του παραρτήματος III του κανονισμού (ΕΕ) αριθ. 978/2012 του Ευρωπαϊκού Κοινοβουλίου και του Συμβουλίου για την εφαρμογή συστήματος γενικευμένων δασμολογικών προτιμήσεων
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207,
   Έχοντας υπόψη τον κανονισμό (EE) αριθ. 978/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, για την εφαρμογή συστήματος γενικευμένων δασμολογικών προτιμήσεων και την κατάργηση του κανονισμού (ΕΚ) αριθ. 732/2008 του Συμβουλίου (1), και ιδίως το άρθρο 10 παράγραφος 4,
   Εκτιμώντας τα ακόλουθα:
   
               (1)
            
            
               Δικαιούχος χώρα στο πλαίσιο του συστήματος γενικευμένων δασμολογικών προτιμήσεων («ΣΓΠ») μπορεί να ζητήσει να επωφεληθεί από πρόσθετες δασμολογικές προτιμήσεις στο πλαίσιο του ειδικού καθεστώτος κινήτρων για την αειφόρο ανάπτυξη και τη χρηστή διακυβέρνηση (ΣΓΠ+). Για τον σκοπό αυτό, το άρθρο 9 παράγραφος 1 του κανονισμού (ΕΕ) αριθ. 978/2012 θεσπίζει ειδικά κριτήρια επιλεξιμότητας για τη χορήγηση των δασμολογικών προτιμήσεων που προβλέπονται στο πλαίσιο του ΣΓΠ+. Η εν λόγω χώρα θα πρέπει να θεωρείται ευάλωτη λόγω έλλειψης επαρκούς διαφοροποίησης και λόγω ανεπαρκούς ένταξής της στο διεθνές εμπορικό σύστημα. Θα πρέπει να έχει επικυρώσει όλες τις συμβάσεις που περιλαμβάνονται στο παράρτημα VIII του κανονισμού (ΕΕ) αριθ. 978/2012 και στα πλέον πρόσφατα διαθέσιμα συμπεράσματα των οικείων οργάνων παρακολούθησης δεν θα πρέπει να διαπιστώνεται σοβαρή παράλειψη αποτελεσματικής εφαρμογής οποιασδήποτε από αυτές τις συμβάσεις. Η χώρα δεν πρέπει να έχει διατυπώσει επιφύλαξη για κάποια από τις οικείες συμβάσεις, η οποία να απαγορεύεται από τη σύμβαση ή να θεωρείται, για τους αποκλειστικούς σκοπούς του άρθρου 9 του κανονισμού (ΕΕ) αριθ. 978/2012, ασυμβίβαστη με το αντικείμενο και τον σκοπό της σύμβασης. Η χώρα θα πρέπει να αποδέχεται, χωρίς επιφυλάξεις, τις απαιτήσεις υποβολής εκθέσεων που επιβάλλει κάθε σύμβαση, καθώς και τις δεσμεύσεις που αναφέρονται στο άρθρο 9 παράγραφος 1 στοιχεία δ), ε) και στ) του κανονισμού (ΕΕ) αριθ. 978/2012.
            
         
               (2)
            
            
               Δικαιούχος χώρα του ΣΓΠ που επιθυμεί να ωφεληθεί από το ΣΓΠ+ πρέπει να υποβάλει αίτηση συνοδευόμενη από ολοκληρωμένες πληροφορίες σχετικά με την επικύρωση των σχετικών συμβάσεων, τις επιφυλάξεις της και τις ενστάσεις προς αυτές τις επιφυλάξεις που έχουν διατυπωθεί από άλλα μέρη της σύμβασης και τις δεσμεύσεις που αυτή συνεπάγεται.
            
         
               (3)
            
            
               Η Επιτροπή έχει τη δυνατότητα να εκδίδει κατ' εξουσιοδότηση πράξεις για την τροποποίηση του παραρτήματος III του κανονισμού (ΕΕ) αριθ. 978/2012 με σκοπό τη χορήγηση καθεστώτος ΣΓΠ+, προσθέτοντας την αιτούσα χώρα στον κατάλογο των δικαιούχων χωρών του ΣΓΠ+.
            
         
               (4)
            
            
               Στις 12 Ιουλίου 2016 η Επιτροπή έλαβε αίτηση για μεταχείριση ΣΓΠ+ από τη Λαϊκή Σοσιαλιστική Δημοκρατία της Σρι Λάνκα («Σρι Λάνκα»).
            
         
               (5)
            
            
               Η Επιτροπή εξέτασε την αίτηση για μεταχείριση ΣΓΠ+ που υποβλήθηκε από τη Σρι Λάνκα σύμφωνα με τις διατάξεις του άρθρου 10 παράγραφος 1 του κανονισμού (ΕΕ) αριθ. 978/2012 και διαπίστωσε ότι η Σρι Λάνκα πληροί τις προϋποθέσεις. Συνεπώς, η Σρι Λάνκα θα πρέπει να λάβει καθεστώς ΣΓΠ+ από την ημερομηνία έναρξης ισχύος του παρόντος κανονισμού. Το παράρτημα III του κανονισμού (ΕΕ) αριθ. 978/2012 θα πρέπει να τροποποιηθεί αναλόγως.
            
         
               (6)
            
            
               Σύμφωνα με το άρθρο 13 του κανονισμού (ΕΕ) αριθ. 978/2012, η Επιτροπή θα πρέπει να συνεχίσει να επανεξετάζει το καθεστώς επικύρωσης των σχετικών συμβάσεων, την αποτελεσματική εφαρμογή των εν λόγω συμβάσεων, καθώς και τη συνεργασία με τα σχετικά όργανα παρακολούθησης από την κυβέρνηση της Σρι Λάνκα,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Στο παράρτημα III του κανονισμού (ΕΕ) αριθ. 978/2012, η ακόλουθη χώρα και ο αντίστοιχος αλφαβητικός κωδικός παρεμβάλλονται στις στήλες Β και Α, αντίστοιχα:
   
      
                  «Σρι Λάνκα
               
               
                  LK»
               
            
   Άρθρο 2
   Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 11 Ιανουαρίου 2017.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 303 της 31.10.2012, σ. 1.